নিজস্ব প্রতিবেদন : শীতকাল আসার আগেই চিড়িয়াখানায় চার নতুন অতিথি। জাপান থেকে শহরে এসে পৌঁছেছে চারটি ক্যাঙারু। নতুন এই চারটি ক্যাঙারু ইস্টার্ন গ্রে প্রজাতির। এদের মধ্যে দুটি ছেলে ও দুটি মেয়ে ক্যাঙারু। এর আগে রেড ক্যাঙারু ছিল চিড়িয়াখানায়। তবে তাদের মৃত্যুর পর গত দু'বছর কোনও ক্যাঙারু ছিল না কলকাতায়। শুধু ক্যাঙারুই নয়। শীতে চিড়িয়াখানায় আসছে আরও কয়েকজন নতুন অতিথি। হায়দরাবাদ থেকে আসছে ২টি জাগুয়ার, ৬টি মাউস ডিয়ার ও ২টি সিংহ। শুক্রবার ২৭ অক্টোবর এরা কলকাতা পৌঁছবে। আর কলকাতা থেকে পাড়ি দেবে একজোড়া কুমির ও ২টি জিরাফ।